次韻曾機宜題石橋
作者：釋德洪
朝代：宋

paragraphs: 公才受斧斤，鼻端有餘地。
一官游人間，窮達置度外。
著屐登名山，眺覽吞眼界。
倒傾蛟龍室，聊爲翰墨戲。
搏取華藏海，几間日相對。
石橋亦何有，萬峰作階陛。
平生冠世境，勝踐得君輩。
壞壁題新詩，一洗俗眼眥。
我本箇中人，久負未歸債。
我自負名山，名山豈余棄。